
      Iz jednog sve, iz svega jedno, u jednom sve.
    

  
    THANATOS NA POVOCU

  
    DISKURSOR

     

    nije jesen u mojim grudima u mojim očima

slažu se hodnici velike sante samoće

ne kaplje neon po mojim zglobovima

reflektira se molibden zatvorenog osrčja

proljeće je a padaju listovi prolijevaju

magmu po mom platnu eukaliptusove suze

opomeni stranca neka ne raznosi heroin

neka ne daje svjetlucajuću hostiju

utopio se u strahu od poplave zagadio

cvijeće žute guštere kameleone na stadionu

iskrvario konjunktivitis

  
    BOTANIČKI KOITUS

     

    proklijalo u mene praskozorje

zoveš me Pinus nigra jer cvjetam u svibnju

koža postaje istočena smolom

Glandula pinealis – nagonsko pražnjenje (pa)sjemenja

    dodirima tijela osvanuo Bizant

orgasmos (grč.) – puten/pohotan/pomaman/požudan

tvoriš me kao tirkizno kao CuAl6(PO4)4(OH)8*4H2O

    da bih gnjilio u svetosti Majke Zemlje

presjeklo mi osrčje motornom pilom

  
    CIKLOLJUDI

     

    crveni oblaci donijeli sušu – danas krvarimo ciklu

trg miriše na sagorjeli cilindar

na 42°C implodirali proteini u sunčanicu

hemoglobin ne donosi kisik

škrgama ljudi udišu krom

u slezeni postanu bilirubin

  
    NESUĐENI

     

    cvjetaš u vakuum s timijanom na ušima

elipse na glavi oblikuju nebesa

leđa postala metalna krila vretenca

pretvaraš tučke u žutozelen hrast

oplodilo pužnicu u suzvučje zlatnog

rodilo božanstvo na zadnjicu: (s)ekskrement

amebe slomile noge – u mraku bljesak:

anisova zvijezda plovi tvojim očima

  
    ISUS U NARANČI

     

    Zaista ti kažem: danas (NE)ćeš biti sa mnom u raju!

Lk 23,43

     

    u tvom pupku procvjetala velika naranča

    žeđam te očima

    u crvenoj naranči štujemo Isusa

    mrziš me riječima

    u Indiji korom naranče tjeraju mačke

    umrli u mislima

  
    INDIKATOR

     

    modre mu oči prešle u crvenu

iz trbuha u rastvorenoj aorti

prsnula aneurizma

    limun dozrio na asfaltu

istočio sunčeve pjege u raslinje

galaktozu mojih usana

  
    ANTILOPAC JE SPOSOBAN VOLJETI

     

    prkos u tvojoj kosi

pet paličnjaka

kojima je diraš

puževo kretanje

i ostalo

sladak enzim

pod tvojim jezikom

kakav acidofeel

antilopče

ne daj da te vrbuju

nemoj izvisiti

kao Branko Miljković [*]

živimo u teksas jakni

i tu se može voljeti

     

     

    [*] „On se te noći objesio o jednu nisku vrbu na Ksaveru“, Irena Vrkljan: Marina ili o biografiji, Večernji list, Zagreb 2004., str. 57.

  
    PUTOVANJE NA MARS

     

    nudiš mi putovanje na Mars

odlazimo kao imena u kapsuli

    moje tijelo – krhotina antimona

što levitira nad staklenim očima

s pupkom prikovanim na korodiranu cijev

    ti indukcija tuge – velika smrtna masa

parabola protkana mržnjom

depresija u potopljenom larnaksu

    pričestiš se kad ti je želudac gladan boga

    ti ne želiš da od tebe radimo sveca

ti želiš samo pravocrtno gibanje prema uništenju

  
    VOĆAN I CVJETAN

     

    kako dvogrbu devu spojiti u jednogrbu, a da deva ne krepa?

    natrljati se polovinom limuna po koži

dezinficirati oči UV svjetlom

svežnjem kopriva bičevati leđa

    kažeš: „muške pčele pčelaju se samo jednom u životu i onda im popucaju žalci“

kažeš: „volim čitati jeans u trapericama“

kažeš: „ajmo kuhat krek bokte i pušit na foliju“

    
      uvijek sam volio destrukciju kao mali bih radio gradove od blata i kopao kanale za vodu trebalo bi mi par sati da to dovršim na kraju bih izlio veliku količinu vode preko grada i u par sekundi sve bi bilo poplavljeno nalazio sam užitak u tom činu trenutak olakšanja osjećaj kontrole i moći prvobitni čovjekov instinkt uništiti
    

    
      sanjao sam kako sam prebio lika od 50 godina jer ti se upucavao sanjao sam nuklearnu tvornicu koja eksplodira sanjao sam kako smo sustanari i kako normalno razgovaramo i kako me susjeda ganja jer sam pušio cigarete kraj njenog prozora
    

    kažeš: „ako je bog stvorio čovjeka na svoju sliku što će mu testisi kad je sam i ne mora se razmnožavati? ili bog ustvari ima vaginu i testise i dvospolan je? možda se zato u narodu kaže da su takvi ljudi dirnuti od boga“

kažeš: „pas nam se može zvati Salazar ili Neon ili Vidra ili Elektra ili Orion“

kažeš: „mislio sam da mogu promijeniti svijet, ali svijet je promijenio mene“

    odustati od moći upravljanja svojim željama

ljubiti me kao Meksiko pustinju

rezati diskove kaktusa i dražiti mi bradavice

    kažem ti: „jedno jutro se probudiš i shvatiš da nemaš pojma

tko je osoba koju si volio ni zašto si je volio“

kažem ti: „s tobom bih gradio kule na rijeci“

kažem ti: „smrt na tebi miriši na jasmin“

  
    KURAC MI JE DEPRESIVAN

     

    poštovani gospodine LSD

    danas se nešto uvuklo u moj krevet i plakalo pola sata želim se napiti krvi želim ubiti jelena želim nekoga žrtvovati na oltaru koliko god bih stiskao u svom zagrljaju nije prestajalo plašim te se moje ruke nisu dovoljno jake da zaustave nečije suze prestani moja prisutnost nije zamjena za tvoju nesreću mozak ti je spaljen ja nisam i ne mogu biti spasitelj nestani

    a bile su moje suze u tvojima

    nas na psihijatriji čuvaju redovnice

mi imamo ADHD

nas nigdje ne puštaju

kažu bolujemo od nihilizma i anarhizma

mi lutamo hodnicima bolnice

mi ne možemo pobjeći

nama društvo prave duhovi psa i djevojčice

    prozor je otvor u zidu koji služi propuštanju zraka i svjetlosti

šupljina prazan prostor u čvrstom tijelu

čovjek visoko penetrirana masa

    sve što znaš je nacrtati mi vilinskog konjica na leđa

on simbolizira harmoniju i sreću – ti si moja

propast prezent futur prvi i drugi

bili bismo ljepota rebara i preračunata Avogadrova konstanta 

talište žive na 234 K

jedno drugom herpes na udubljenju ispod nosa

vokali i konsonanti

lokali i kozmonauti

rastuća entropija svemira

    moj svijet uvijek je bio zaguran u piroklastične oblake

oni izlijeću iz tvoje katarakte: u njima sjaj žara folije

u njima sjaj gospodina boga sabaota

    od mene je ostalo palminog šećera kubanskog otočja

u meni Guantanamo invazija u Zaljevu svinja

u meni zadnji treptaji puni pustinjskog pijeska

posvuda oko mene pregažena vretenca

oni simboliziraju nove spoznaje i početke

    
      a ti u šumama crnoga sljeza

ti na zapadnoj strani duge

zagubljen u ekstremitetima stonoge

utopiš se u lokvi plave kozokrvine
    

  
    CAR TRAJAN KOZJIH UŠIJU ŽELI ČUTI ISTINU

     

    tebe su sahranili živoga u tišine u tresetišta

gledam našu djecu moju djecu i ne vide me

plačeš danju plačeš i pališ si dlake nadlaktice

tebe bole usne svi izrečeni prijekori prva laž

i zadnja boja našeg rastanka raspuknuće

košulje dugmad otpala puniš šake

sinusima ispunjenih krvlju u grlu infekcija

bože tako lijepe oči vidjele su svrhu življenja

tremor uzvici oh ah ne i bježanje

niz naboranu tkaninu po stepenicama kucanje

vrata moja susjedova ključ u vazi ne ispod

tepiha ti kucaš i više ne otvaram jer

grizem svoje prste da suspregnem krik

___ ___ ___

    dosta bolesti koja nas probavlja bježanja u

same sebe u gradove čudnih imena

čiste pahulje jestive na jezicima duha svetoga

dahovi pare otrovne ispadanje zuba

tako su me proboli lomovi sva ta šumska

atmosfera etanola divljač krv iz pregrizenog grkljana

zasadilo me bilje u neplodnu zemlju u

invalidska kolica tvojeg svemira i sve što su moje

oči vidjele pored tvojih bila je najgora muka

očaj izgubljeni identitet nepoznavanje sebe drugoga

ranjavanje kasapljenje rezanje crvene točke nakupina

pomoć treba nam moja tvoja nečija pri

spremanju sobe depresija gledam kroz otvoren

prozor mrave skočio bih u njihova ramena

prolazno je kažeš doći će jutarnja svježina

u naš krevet opet manjeg intenziteta ali vedrija

sjena naših kuća skrivena pod nama grliš

vrata školjku obznani mi svoje ime probaj

pokucati ponovno

ne otvaram

  
    DOLAZI DOBA LUDIH RIMSKIH CAREVA

     

    on pije katran bojni otrov iperit

u svojoj jutarnjoj kavi voli ostavljati

opuške na tanjuriću smotati nam

duhan u petnaest sekundi

sperma mu je okusa radioaktivnog izotopa

on neće moći brinuti za mrijest

ili oploditi naš užegli asfalt

plače jutrima nad trulim agrumima

dobio je klamidiju preko daske wc školjke

budi se noćima u vlastitoj slini

spava već trinaest godina u betonskim blokovima

s migrenom u čeonom režnju

u talogu kave proriče mi sjevernu zoru

kaplje narančasto protječe mojom kožom kao tetanus

mi ne dijelimo četkicu za zube resice se utiču

u desne povlače se s paradentozom

on u oči stavlja klikere s taksidermičnog fazana

isparava terpentin umara leptiricu

u igri postojanja uzima si oduška spaja rebra

strunom na ventilator čeka pet minuta deset

zove nekoga da isključi struju poliježe samoga sebe

u korito rosnih lišaja uplovljava u tajge tundre

kristalizira se u dubinama Arktičkog oceana

voli gušenje ljubičaste otiske na vratu

miris sulfita Dunava pred jak pljusak

južnu hemisferu planeta neistraženu brazdu

marijanskih svetišta na moru

leševi plutaju uz brodice uz mjesečinu

skorenu betonsku sol usta nam se pune

algama zubi obojeni crvenim i zelenim pigmentima

ujutro ćemo započeti fotosintezu vaditi umnjake

pod nečijim suncobranima

  
    METALOJED

     

    sok od bazge

podsjeća me na naše ljeto

imao si natečene limfne žlijezde

i mirisao na voćne sokove

uzbuđivalo me pucanje voćnih opni

i curenje sokova niz tvoju

mliječnobijelu kožu

bio si muflon bizon

mošusno govedo

s kosom čupavog korijenja

bio si gladan

za drugačijim životom

naopako okrenutim križem

koji je tvoja estetika

jer umjetnost je vječna

a bogovi su prolazni i

zamjenjivi

meni nije trebalo mnogo

krijesnice se hrane

nektarom i rosom

a ja sam samo htio svjetlucati

na valovima svoga imena

jer moje ime je tursko more

ali ti to ionako nisi znao

do sada sam te utopio u sebi

već nekoliko puta

ali ovaj put ćeš korodirati

na željeznoj ogradi

ispod bazginog drveta

  
    REMiniscencija

     

    mene smeta

što sanjam kako umireš

nevidljiva sila

zabije te u moje kopno

raspori me kao tjesnac

dozrelu dinju

jedeš koštice marelice

oksidirano željezo

nađem te na braniku auta

s kojim si pregažen

podne je mutno

kao riblja ikra

jedeš ga na oči

s dna staklene tegle

plačeš sunce u tjemeništu

i moja majka

neće te poljubiti

  
    HERMETIČNO SRCE

     

    sjena ti je pregažena na pločniku

pojavljuješ se kao papirnati ždral

ili sveta voda kojoj se opireš

na žalu slažeš oblutke i gađaš sunce

što tone u izgladnjelo more

u epruvetama čuvaš zamišljenu

marsovsku zemlju i uzgajaš

biljke mesožderke koje hraniš

svojom ostruganom kožom

kada plačeš to nisu suze već prah

pušeš ga svima u oči kako bi sakrio

svoju nagost i sutonske rane

po kojima pljuješ jer nitko drugi

ne smije staviti zavoje na tebe

ako iskrvariš pred nekim

dok ti koljena pucaju od težine utega

nad tvojim diskovima

ušuljat ćeš se u stanice cvijeta

i procvasti u zapuštenom vrtu

  
    PRIJEĐI!

     

    preko tebe koračam u nebesa

ti si most za rastanke i jedino vezivno tkivo

koje me drži prisutnim

    provlačiš konce niz moja leđa

i prislanjaš me na veliku gredu

visim iznad iskopine u koju plačeš

    poredao si oko mene tek ubrane gljive

kažeš da trebam rasti s njima

one rastu poslije tuge

    greda se nakvasila i nagriza je sol

i konci popuštaju od moje težine

    sada sam ja most kojim prelaziš preko iskopine

  
    KRNJI PERFEKT

  
    ŠTO SE VIDI KROZ PROZOR U ZIMSKO JUTRO?

     

    „…vide se ovčice koje su rumene kao šipci“ [*]

     

     

    [*] Riječ je o mrljama krvi u hrpama snijega; zbog ovoga sam u drugom razredu osnovne škole izbačen iz literarne družine s objašnjenjem kako nisam razumio zadatak i kako bih trebao potražiti neku drugu aktivnost.

  
    ACID FOR MY CUM

     

    potopio sam mrave polio ih octenom kiselinom

HCOOH + CH3COOH → nema reakcije

matica rodila tri generacije laburista

izlila bjelanjke u mokraću

crveni mravi zagrizli mi kožu

u limfi kopriva u krvi formijati

ruke mi postale nakovanj na obzorju

  
    TAJ ČOVJEK VOLI PROŽDIRATI USTA

     

    činilo se da kaplje snove po kartonu i radi grafike

otvarao bi usta netom prije zarona u rastopljene oči

a onda se sklupčao u sjenu kuće i rekao

moja boja je prozirna

  
    NEONSKI BOG MRŽNJE

     

    pogodit ću te svojom mazohističkom strijelom

punit ćeš želudac paučinom što ti leti oko glave

dopuštam ti da me krstiš amnionskom vodom

psihopat si iz čijih očiju teče peroksid

ti pjevaš pjesmu psihičkog samoubojstva

ubijaš zelene paukove hrapavim dlanovima

zaplićeš se u vlasima svoje razdraženosti

fluidi crne materije istječu ti iz antilopskih ušiju

bježiš u kut boje morfija –

peristaltiku života presijecaš

strahom od krvožedne crvotočine

ruševina si i to znaš

mrak što širi zjenice

neonski bog što me hrani svojim kolostrumom

dio tebe sastrugan sa stanicama kože

uživa biti sudionikom u mojoj patnji

  
    SEDAM I ČETRDESET I TRI UJUTRO. PEREM ZUBE. UBIJEM SE.

     

    spominjalo se na jutarnjoj misi

kako ima onaj jedan koji je napravio svetogrđe na prvoj pričesti

jer nije izmolio dvije zdravomarije za pokoru

i sada ima oštećenja na mozgu jer se odao drogi

pričalo se na kavama taj lik je istripovani čudak

i majke su tapšale svećenike što brane djecu od zla

i bake su molile otajstvo svjetla

oprao je zube i iščupao klimavu (peres)trojku

i na zapišanu školjku ispovraćao krv

susjedi ga polijevali hladnom vodom

i predbacili mu što ne pazi svoje zdravlje

iz hodnika zgrade navirao je plač

dečko preko puta izgubio je mješanku

hodali su nasipom kad je pobjegla u jarak

čuo se prasak – kuja stala na minu

  
    TAHIKARDIJA

     

    pustite oči u mraku neka svijetle

zelenu luč s krila bumbara koji sporo leti

tromo i hladno razrežite nebo

i oblak i tračke umornoga sunca

svi će moji narkomani upasti u krug

u crni stup u štap sa stubišta

pomolimo se zdravo marijo milosti puna

krug je pun i život je na izmaku vjetra

još jedne injekcije sagorene žlice

tanki vrat ispast će u ruke u zvuk

kiše na asfaltu što izgara trup

metalno krilo zrakoplova cijedi

sivu i blijedu osamljenu put

pustite meni da ga vidim

još jednom taj tup i utvaran pogled

na horizontu izgara žuti trbuh

polako i oprezno raspolovi usnu

mekano rame stjeraj u kut

  
    INTERVAL OD MINUS DO PLUS BESKONAČNO

     

    …

    uzgojili metastaze plave otoke na nogama prevrnuli teretne vlakove izvrnuli bubrege naopako sašili trbuhe napravili oltare na prsima Jima Morrisona možeš držati među grudima imam glatku kožu poput vrganja rastavljenu Gondvanu u mislima mogao bih rastaviti kondicional sadašnji zubima reći ti postoji prosti razlomak tri usmine ili da je pogača od rogača poremetiti čekić nakovanj stremen u tvojim ušima diviti se tvojim kolobarima atomskim crnim očima nazvati to udupljavanjem jer postajem dio tebe u tvojim šupljinama provaliti na bazene ili kupati se u Veličanki u gaćama gledati te s bradom poput Rauschenbergovog jarca pobacati nečije automobilske gume u ponor s veš-mašinama shvatiti da se zbog umjetnosti lišavamo spavanja nastaniti potomcima Jukatan prekinuti (ne)zdravu simbiozu prolongirati tjeskobu zbog razdvajanja

    …

  
    CONRADOVO SRCE TAME

     

    namaži kožu sokom crne masline

imat ćeš otiske od gušenja kada te bace

niz pjenušave litice slane

u kamenice

grla su nam puna crnih maslina

potpuno sam slobodan nigdje i bez ikoga

među agavama nepobranim šparogama

ližem mrave gulim tjeme kao maslinu od koštice

crni jezik crna starica

smrt je meni ukazanje boga u maslačcima

dozrelim zelenim maslinama

grlim tvoje deblo maslino

crno korijenje na mojim nogama odmara

kada nožem probodem srce teče

crnim kapljama

  
    GLEDATI SEBE U OGLEDALU DJETINJSTVA KAO MLADUNČE NOSOROGA

     

    ja sam sebi uvijek majka

prišit će mi na ramena

još pokoju uvredu

kada izađem na ulicu

vidjet će me ljudi

u obliku lošeg paralelograma

netko će mi kutove zaobliti

pretvorit će me u parabolu

baciti na drugi kraj grada

a znaš da se neću vratiti

ulice nemaju zube

ali moji po njoj ispadaju

očnjake tražim po stepenicama

ispleli su mi džemper od trepavica

neki ljudi uzgajaju

moje dlake u laboratoriju

i ugrađuju ih na tjeme

ćelavost je znak inteligencije

znak je velike količine testosterona

imam puno dlaka na prsima

pa sve do dolje

ogroman oblak nježnosti

prodavat ću slatke oblake na štandovima

šećernu vatu

voliš li slane kokice

kokice s putrom

kokice s okusom propasti kapitalizma

kada se uhvati za krajeve jezika

podraži okusne pupoljke

možeš osjetiti sve financijske krize

burzovne podrhtaje

nepovoljne kamatne stope

krvave novčanice u bankovnim trezorima

nepostojeće zlatne rezerve

ušmrkajte kokain na nosnice

na šupak tamo se lakše prima neto dobit

volim pojesti mesa

rastrgati nečije tkivo u ustima

onda povratiti u kljun

hraniti svoju djecu

djecu pelikana

majke svoju djecu četkaju

skupim češljevima

ja im trgam uprljano perje

punim jastuke

da bi ljudska štetočina

imala na čemu spavati

smišljati nove ideje

o napretku svijeta

ići po tumačenja suvremenim freudovima

u nečijim snovima

formira se peta industrijska revolucija

netko će morati abortirati mozak

bilo bi nam bolje da smo svi

dio jednog velikog safarija

vanzemaljci nas posjećuju

tako što uzmu oblik čovjeka

i infiltriraju se među nas

mogli bi s nama rađati

intergalaktičke amebe

može li se stupiti u brak s njima

crkva bi ih odmah pokrstila

glava mi je okrugla

jer kugla je najsavršenije

geometrijsko tijelo

svi sustavi u prirodi

nastoje trošiti što manje energije

oko mene rotira

sva silina čudaka

ja na putu oko svijeta

kao mentalna revolucija

printat će me u novinama

vodio kampanju protiv alkohola

vodio kampanju protiv pasivnog pušenja

jednom nogom zakoračio u svijet svećenstva

pomagao beskućnicima

ali ništa neće reći dobro o meni

jer sam zrcalo

oni odlaze od mene bez suočavanja

tu je zato das gesunde plus

vitamin b kompleks

da mi normalno funkcionira živčani sustav

hoćeš li implodirati

kada ti prilijepe znak stop

na jagodičnu kost

kada te pitaju znate li

zašto se više ne prelazi granica?

ili jeste li imali spolni odnos

unazad šest mjeseci?

a onda anestezija u nožni palac

debljina igle značajno

intenzivira bol

i čupanje nokta

i rezanje okolnog tkiva

injekcija u pete potkoljenice

venerin i mjesečev brijeg

ultrazvuk stražnjice

rezanje kapaka suznih kanala

sve zabava za mene sadista

a onda te pitaju kako znaš

značenje riječi anksioznost

ili zašto čitaš sartrea i hessea

i traže te da vjeruješ u zagrobni život

i ispuniš još koji test

koji neće ni pogledati

jer si za njih samo još jedan pacijent

prije odlaska na porodiljni dopust

i bit će bolje ako nađeš fokus

već s 15 godina

a neki se ljudi traže cijeli život

blagoslov je biti ograničen

sloboda je stran pojam

i ljudi je se boje

uzmi psa uzmi mačku

drži ih na povocu

ograniči i ti nekome slobodu kretanja

nađi curu nađi dečka

osnuj obitelj

ali najbolje u visokim travama

sakrij se od jakih svjetala

sagradi ogradu oko sebe

i urezuj crtice do dana svoje smrti

do riječi od koje zaziremo

stavili smo je na margine rječnika

osudili na vječno udaljavanje

ubili jer smo nekrofobi

kada izađem na ulicu

bit ću izbrušena stranica

nečijeg ormara

bez brade i brkova

i poklonit ću ti svoju kožu

da u njoj osjetiš

svu hladnoću svojih pogleda

nebo je tamnozelena boja

pljesnivih očiju

ja sam bijel od skrivanja

u vreći brašna

siempre bebia alcohol y dormia

u savanama sam bez svoje kose

bez svojeg ponosa

  
    MOJI SU ZIDOVI VIDJELI MASAKR KOMARACA

    
       
    

    posudio sam dvije šivaće igle i guram ih u utičnicu jer muškarci vole gurati stvarčice u rupe

teško je ozbiljno shvatiti nekoga tko opsesivno prodire u tuđa međunožja, a jednu rupu nikako ne zna popuniti

noću kada misli kreiraju nadrealne svjetove on vrišti kroz kožu i osjeća da mu netko cijepa prsni koš

susjedi ga ne čuju jer susjedi imaju uši samo za vlastite vriskove

nikome ništa o tome ne govori i nitko nikada to ne spominje

dok jednog dana svi ne umru od praznine i stope se s bezdanom svemirskog prostranstva

    od svih životnih udisaja najdraži mi je onaj neonski s okusom hašiša

neki tugu pokušavaju riješiti alkoholnim pićima i neki tuku svoje žene kada dođu svojim kućama

plovim titrajućim valovima svojih misli i dižem ruku jedino protiv sebe samoga

noću kada tijelo nepomično leži u krevetu njegove misli stvaraju parazitske slike neukusa

prijatelji to ne mogu vidjeti jer su slijepi na tuđe vizije i boje

nitko nikada ne oslika onaj život koji živi iza zatvorenih kapaka

kada oko usne boju i od crne tamniju

    mrak kida titanske niti paučine što mi se u glavi ukrstiše u naličju tebe

svoj bijes obilježavam različitim okusima – tvoj okus je gorka kava i autodestrukcija

noću kada svi bježe u pećine vlastitih pomračenih umova

blještiš pod sumpornom lampom i dišeš, a sav si mrtav

iako nismo zemljani jedno drugome idemo na sprovod

i jednog dana doista osjetimo gorčinu umrtvljenih pupoljaka

    moji su zidovi vidjeli masakr komaraca

nepodnošljivo je nalaziti se u sobi koja odiše brojnim samoubojstvima

noću kada divlje mačke sjaje iz obližnjih grmova, a ptice šapću posmrtni marš

susjedi se vješaju o grede svojih krovova

  
    ZUBOVOLJENJE

     

    od tolikih svemirskih kutaka skrijem se

u dijastemi tvojih gornjih sjekutića

  
    ATAVIZAM ZVAN LJUBAV

  
    SUVREMENA TEOGONIJA

     

    život je velika pepeljara u kojoj gnječimo patuljke

plačemo nad grobovima izopćenika kada želimo svršavati u oboe i flaute

štujemo lažne idole kojima cuclamo glaviće kao marionete privezane na dokovima bludnih pristaništa

sadističke potrebe upražnjavamo na javnim skupovima gdje plešemo pod svjetlima izumiranja

statistika nam govori da je lakše umrijeti od meteora nego pronaći srodnu dušu krajičkom oka

jedemo brkove i sviramo prerezane glasovire,

sviramo udubljene bubnjeve,

sviramo rastopljene triangle

s dolaskom proroka na Sudnji dan svi implodiramo kao masa u rascjepu nepostojanosti

trgamo udove glodavcima i hranimo se humanošću kojom nas daruju

napajamo se posthomicidnom depresijom iz limenki rastrojenog Svevišnjeg Stroja

režemo kožu izobličenu utjecajima tuđe egzistencije, davimo se u krvi nevinih ekscentrika ugnjetavanih vlastitom otrovnosti, intenziviramo spolne nagone afrodizijakom potenciranog Thanatosa

svijet je gorak od ljudske izopačenosti, svijet je sladak od velikih genitalija, svijet je kiseo od unakaženog spektra interakcija i vezivanja

ispoljavamo energiju tantričkim pisanjem u feromonske dnevnike

noćima imenujemo zvijezde – buntovnik si koji moje ime nadijeva crnoj jami

razumijemo naše postojanje jako infantilno i nadasve prozaično, kasapimo identitet odsječenim noktima, trujemo nebeski svod kvadriplegičarskim molbama čudnovatom nizu rezigniranih božanstava

magovi izmišljene sadašnjice recitiraju nam recepte za alternativne oblike disanja

skačeš preko Jarčeve obratnice u antarktički san o netopljivom ledu

lužnat pogled izvanvremenskog konja rastače se u esencijalnoj kiselini življenja

doručkujemo ibogain uz dodatak vitaminskog mučeništva

onaniram vulkanski stožac i plodim isušenu zemlju lavom živih amniota

sperma mi se denaturira na rukama i ja sanjam o svijetu bogova koji ne kažnjavaju nas luđake koji ne krijemo lice pred Zrcalom Istine

  
    MEDUZAC

     

    danas ću otići na speed dating

i reći

bok ja sam Denis i ne znam biti zaljubljen

slušaš li i ti Slowdive na kišne petke

za mene je to stanje normalnosti

znaš li

kao što se mačke pare u veljači

tako i ljudi jer sjeme je najkvalitetnije

između veljače i svibnja

u rujnu je najslabije

u rujnu se rađa najviše djece

rujanska djeca novogodišnja su odluka

muškarac je kesten jer prostata podsjeća na kesten

a sjeme ima miris cvjetajućeg kestena

čovjek je stablo jer epifiza podsjeća

na borov češer

hej meduzac

nešto me prevarilo neka količina zaljubljenosti

koja se ne stavlja u crnu kavu

previše si sterilan za moj ukus

frigidan

armiran

tvoje mi lice govori:

sunce je pokušalo spavati

na mojim obrazima

tvoje mi ruke govore:

odvojio sam ti prah od srca

tvoje mi oči govore:

sretan ti dan divljači

ne zaljubljuj se u mene

  
    NAŠA JE UMJETNOST KREVET TRACEY EMIN

    
       
    

    
      imaš me utorkom i srijedom tri su sata ujutro susjedi ostavljaju otvorene prozore

čuju dahtanje čuju tvorničke pogone čuju rotaciju Zemlje

imamo mokre kose previše duhana svjetlucave zidove i krevet Tracey Emin
    

    u nama dozrijevali toplinski valovi

iz ruku nam isparavale molekule ljubavi

spajali smo prste u kolosijeke

    ti si utopljenik svojih snova

od tebe ostala polumjesečasta kaldera

raspršena sol u Bora Borama

    čovjek je čovjeku sučovjek

a ti meni zasićena otopina nevolja

zadjevač zavađač zadavač

umnožavač niskih strasti
potkožni usjekač

žutičavo otočje u koštanom zaleđu

u sljepoočnicu uperena zračnica

istočena žljezdotočina

    
      imaš me četvrtkom i petkom pet je sati ujutro i kažem ti da susjedi imaju otvorene prozore

čuju šaptanje čuju škripave kontejnere čuju disanje Svemira

imamo krvave oči premalo trave električne zidove i krevet Tracey Emin
    

  
    OVOGA SE NE BI DOSJETIO NI GUILLERMO DEL TORO

     

    hidranti oni što će prskati svetu vodu kad im prerežeš grkljane

sve te anode i katode čudni ciklusi u kojima teče vrijeme unatrag

mononukleoza → monogamija → monomanija tijek mojih bolesti

višestruko bacanje u nakupinu paučine jer u početku bijaše riječ

bijaše saharin s tvojeg obraza pokoja čudna izjava poput

ne trošim robu nego dilera  i što smo uspostavili komunikaciju

mukanjem i kašljucanjem poput oka pijanog od lažnih obećanja

o dolasku p(r)oroka koji umre od predoziranja srećom umre i nastani se

u mom jeziku traži zlatni rez u reproduktivnim organima

s uranjanjem u zadnju misao da ću ti nedostajati iako znam

da nam je ljubav dekompresija splet krivo postavljenih kralježaka i vječito

čitanje katekizma iluzija o bivanju dijelom tvoga zapešća postiđena karika

koju vrtiš oko prstenjaka u rađaonici svoje druge majke

samo je važno da ne otkriju naše nevidljivo rušenje

jer pet je grama trave dvjesto kuna i Marija Magdalena

ima fetiš na stopala

mi ne volimo sebe

prestaje li ovo ikada?

  
    PERPETUUM MOBILE

     

    umrijeti – ništa lakše; dekapitirat ćeš me uvečer na hrastovom panju

nismo uzalud pucali u zvijezde da bi nas jutrima budile horde maloumnih

stegni šaku i moj prst u njoj što držiš nemoj više stavljati među zube

riječi su moje najjače oružje, pucam ti u oči jer gledaš derutna tijela koja su mi strana

otići ćeš šutljivo i znam da ćeš se skriti dok mi se drugi budu klanjali nad baldahinom pobjede

zalutao sam jučer u aveniji gubljenja sreće i pronašao mnoga poznata lica, svi smo izgubili sebe

u kobaltnim pogledima umiru nam brade, u zaleđenim pokretima trunu nam cipele

mi smo aktovi bez ekstremiteta, tek grudi probijene kolcem, ali samo sanjamo

    ljubiš moje začepljene pore na koži silno se trudeći da te ne zaboravim poškakljati

zagrebi dublje u moje isprekidane tokove misli i suočit ćeš se s neskladom kojemu si uzrok

izaberi što ti se nudi – svakodnevnu anhedoniju ili još jedno perfidno iskorištavanje intelekta

uz kapljicu vode sramota je plakati, uz morsku obalu šteta je ne utopiti se u vlastitim grcajima

zatvoriš li se opet u sebe pronaći ćeš ono što ti svakog dana pokazujem – blještavo ništavilo

očaravajuće je uskočiti u takav kaos i pokušati ga obljubiti, privlačno je samo ono što ti izmiče

u naborima sjena ili rastegnutim facijalnim ekspresijama naći ćemo naše obamrle uspomene

znamo što nam jutro donosi, ali radije se ljubimo kada nam noć spava na plećima

  
    AMFETAMETAFIZIKA

     

    poljupci su 80 milijuna bakterija

i onaj tko te voli

ne želi ti prenijeti bolest

s obzirom da ne razmišljamo o tome

poljupcima nesvjesno volimo

kako vjerovati nekome kada

je ljubav postala nepoznata

ja sam nepoznanica x koju

tražim cijeli život, a ti

nepoznanica y na koju naiđem

kada najmanje očekujem

ako je smrt iza znaka jednakosti

kako mogu spoznati sebe

preko tebe ako mi se ne otvoriš

sreću ne smijem tražiti u

strancima većima i od mene samoga

načinjeni smo od istih materijala

od kojih su izgrađene zvijezde

to objašnjava zašto smo crne rupe

koje gutaju jedna drugu

živimo u iluziji kako volimo

našeg partnera, a ustvari su nam

hormoni izašli iz homeostaze

zaljubljenost treba tretirati

kao bolest

  
    MELANKOLIJA: PET ZNAČENJA LJUBAV

     

    
      Prvo značenje
    

    pričalo se kako mladi znaju u kasne noćne sate otići iza željezničkog kolodvora skinuti svu odjeću

i trčati kroz visoku travu jer ona klizi niz kožu i izaziva ugodne podražaje približne početku

orgazma pa s obzirom da su se bojali imati spolne odnose voljeli su zamišljati kako će im biti

jednog dana kada budu bili spremni

u ovoj travi sazdan je sav tvoj svijet u ovoj travi ležimo otvoreni nebu

do zvijezda idu slamnata dizala do zvijezda rastemo iskrenutih vratova

on je alkaloid, izoliran iz biljke ma huang (Ephedra vulgaris), a poslije sintetiziran

sličan adrenalinu, blizak benzedrinu, trgovačkog naziva Dexedrine

uživanje u hodanju tračnicama mogu izjednačiti s probadanjem ulnarnog živca vrućom iglom

u tvom pravcu dolazi vlak koji ne uspijeva zakočiti i iskre pale suhu kolovošku travu

i iskre pale peludnu groznicu serumske bolesti urtikariju

nazvat ću svoj život tranzitnim periodom, svojom pjesmom proglasiti Narcotic

život rasporediti na dvije sile – zvat ćemo ih Rimbaud-Verlaine ili Basquiat-Warhol

ovo pisanje sada je New age poezija – njena osnovna načela idu ovako:

neka svaka pjesma bude herbarij identiteta

neka svaka pjesma oslikava naše pračovještvo

pjesma je traženje: vrati se u stadij punoglavca

pitaj se: lopatica, vilica, zdjelica – jesmo li mi pribor?

pitaj se: za što sam ja? ja sam zašto!

i kada su bili konačno spremni isparila je fruktoza sa njihovih obraza nije bilo više trave da ih

draži već suha zemlja kamena oni koji su uspjeli pobjeći našli su utjehu u šumskim hladovinama

oni koji su ostali – šteta po moždanu funkciju serotonina

     

    
      Drugo značenje
    

    u tvojoj ulici pod stablom hrasta Kafkin kukac trga noge

VOLI ME – NE VOLI ME – VOLI ME – NE VOLI ME – VOLI ME – NE VOLI ME

što ćemo s poliamorijom?

želim voljeti više osoba želim biti dio njihovih života

svaku ih večer grliti svojim rukama

previše ljudi neće naći nikoga previše je ljudi usamljeno

voljeti je više osoba posvojiti ih spasiti ih

za njega ljubav je bila:

utaboriti se u nečije duplje

svakoga dana gledati druge ljubavi

mimikriju tuge

znaš li da bio sam na križu i gledao naš svijet izdaleka

pet otoka s kojih umiremo u ponoru

mi smo zarobljeni među brdima

koja se primiču prema centru tvoga pupka

„Adios“, reći ćeš nakon agresivnog seksa

iduće ljeto izgorjet ćemo usamljeni na asfaltu 
u tvojoj ulici pod stablom hrasta svlačio sam mu koru

prepoznali su me – paučnjaci, dvosupnice, dvopapkari

toksičnost je relativno mala, kada se uzme oralno kod zečeva LD50 iznosi otprilike 12,5 mg/kg

kada se uzme oralno kod štakora LD50 iznosi 280 mg/kg, smrt u rekreacijskoj uporabi nije

poznata

     

    
      Treće značenje
    

    kao antagonist na serotoninske receptore uzrokuje plastične, obojene vizije, preosjetljivost
prema mirisima i zvukovima, fenomen sinestezije, poremećen osjećaj prostora i vremena, osjećaj

otuđenja tijela

teško mi je prizvati taj osjećaj iz misli jer u mojoj kući nitko ne živi već osam godina

kada dođem spavam na trosjedu u dnevnom boravku, u svojoj sobi nisam spavao tri godine

moja najdraža šalica ona je s Pokemonima, ali nju ne koristim jer se na dnu skorio talog kakaa

tanjuri se operu svakih šest mjeseci kada se napuni kada, u mikrovalnoj pećnici pocrnio je batak

prije godišnja doba kao da su bila ravnomjernije raspoređena jer jesen za mene traje od listopada

do svibnja – ulijećem u svaku lokvu na koju naiđem, u svakoj lokvi vidim sebe s druge strane

iskustvo uključuje izrazite vremenske dilatacije, putovanja kroz vrijeme, putovanja u

paranormalne svjetove, susrete sa spiritualnim bićima ili drugim transdimenzionalnim bićima,

koja se ne mogu verbalno niti vizualno opisati

ostavljen u kamenjaru plitkoj vodi nabubren s izraslinama trnjem bršljanom u rukavima

zatrli mu putove autoceste pregazili autobusom mogu mu prebrojati godove godine 23

nije davao izdanke pupove mu strgali rastao je s gujavicama krumpirovim zlaticama

u zemlju se pretvarao u kužnjak

(tako bih opisao proces metempsihoze) → zbog toksičnosti postao toksičan

život prije bio je iluzija, kao čuvanje omota duhana u kristalnim zdjelama

kako sam volio ljude? mislio da je život dobro posložen?

bio sam čudan, ali bio sam zadovoljan

     

    
      Četvrto značenje
    

    Djevica Marija ukazala mi se u otvoru zida ljetnikovca u obliku razglednice dok sam roditeljima

pokazivao sliku nisu mi vjerovali odlučio sam zataknuti ukazanje u kotač mlina idući put slike

nije bilo odustao sam od toga da postanem svećenik

moje krsno ime je Pavao, ali ja ne naviještam božju riječ

nešto mi smeta kod sakramenta krštenja – indoktrinacija najgora je droga

anabaptizam ima smisla tek utoliko što se oslanja na to da krštenje treba obaviti kada čovjek

dosegne potpunu umnu svijest; krštenje je stoga barbarizam – roditelji guraju tek rođeno dijete u

nešto čega ono nije svjesno niti je dalo dozvolu da se obavi

ne znam postoji li pojam otkrštavanja, ali uvest ću ga za samoga sebe – AUMn

također se u krugovima smatra enteogenom i alatom za transcendenciju

n-metil-3,4-metilendioksiamfetamin

riječi su čaj od matičnjaka

sintagme ti poslužujem intravenozno

jedna pjesma jedan alprazolam

1 mg morfija svakih 6 minuta

(najkvalitetniji mak na svijetu raste u Makedoniji i sadrži od 17% do 22% morfija)

cijela zbirka kognitivno-bihevioralna terapija

umro je od droge, bili smo d.o.o.

držat će ga kao 300g Kolumba u seviljskoj katedrali

popij svete vode ešerihije koli

kampilobaktera enterokoka

pojedi pilećih prsa i bataka – želudac ti je azbestan

brada pomazana uljem

povrati od ipekaka

„Štetna nova-neu-god(i)na“

     

    
      Peto značenje
    

    oči su ti Ganges – njima pluta mrtva krava

sveta rijeka, a u njoj živi kolera

mi smo gmazovi i dlakave nemani

višestruko plodimo svijet

Istok Eastok istječe sunčeva pjega

crno tromeđe granica pukotine u tektoniku

kao ponornice podmornice pomor crnice

crno tromeđe indigo staklenke na asfaltu

Richard von Kraftt-Ebing 1901. godine skovao je naziv gerontofilija kombinirajući riječi geron

što znači stari muškarac ili žena i philie što znači ljubav

Ivan (Majorana hortensis)-ić skovao je riječ nosorog

mi imamo:

a) mrminjak – mravinjak mrme (zaliha ecstasyja)

b) bijelo pranje – biti pod jakim utjecajem metamfetamina

c) izdoj – mlijeko iz dojke, ako je u prahu onda kokain

ti i ja ista smo osoba – nastali pupanjem kao hidrino potomstvo

jest ćemo uljane pogače hranu za svinje u Butanu jedu marihuanu

u tebi spava janje mala plava laguna fraktalna snježna pahulja

pamtit ću te po izbjegličkog krizi optičkim kablovima

nedostatku umnjaka pustinjama kontrakulturama mekinjama

satelitima u kosi svim našim zvjezdotresima i mislit ću

ne treba mi više plivaći mjehur plivaća kožica u kadi nema mjesta za dvoje

volim refleksiju tvoje svijesti s obzirom da ne znam kako je biti ti

volim ono što jesi i to je najviše što ćeš dobiti od moje naklonjenosti

  
    U GULAGU SVOJIH MISLI

     

    čuo sam da je mala razlika između pjesnika i tiranina

moj je omiljeni diskurs automatski diktat misli

moje su pjesme moja diktatura

ja sam tiranin svoga srca

  
    Denis Ćosić

    Rođen 1996. u Karlsruheu. Prvostupnik je ekonomije hotelskog menadžmenta i student diplomskog studija upravljanja ljudskim potencijalima. Osnovnu školu i gimnaziju pohađao je u Požegi.

